U-I-18/92
Natisni
Opravilna št.:
U-I-18/92
Datum odločitve:
9. 7. 1992
Objavljeno:
OdlUS I, 55
ECLI:
ECLI:SI:USRS:1992:U.I.18.92
Akt:
Odlok Občinske skupščine Žalec o poslovnem času (Ur. list RS, št. 2/92), 1., 2., 3. in 8. alinea 16. čl. in 17. čl.
Izrek:
Pobuda za oceno zakonitosti izpodbijanih določb odloka se ne sprejme.
Evidenčni stavek:
Določbe odloka skupščine občine, ki posameznim gostinskim obratom dovoljuje obratovalni čas tudi po 22. uri, niso v neskladju z 19. členom zakona o varstvu pred hrupom v naravnem in bivalnem okolju (Ur. list SRS, št. 15/76 in 29/86).
Geslo:
Varstvo javnega reda in miru.

Varstvo pred hrupom v naravnem in bivalnem okolju.

Pristojnost občine za razporeditev poslovnega časa gostinskih obratov.
Pravna podlaga:
Zakon o varstvu pred hrupom v naravnem in bivalnem okolju (ZVPH), 2. in 3. čl. in 1. odst. 19. čl.

Zakon o prekrških zoper javni red in mir (ZJRM), 4. čl., 5. in 8. tč. 5. člena, 15. in 16. čl.

Zakon o gostinski dejavnosti (ZGDej), 1. čl.

Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vinko Jug in drugi, Žalec
Datum vloge:
20. 2. 1992
Vrsta odločitve:
sklep
Vrsta rešitve:
nesprejem pobude
Dokument:
US16075
Dokument v PDF obliki:
U-I-18-92.pdf
116 KB
Prenesite datoteko
U-I-18/92-7
9/7-1992
S K L E P
Ustavno sodišče je na seji dne 9/7-1992 obravnavalo pobudo Vinka Juga in drugih iz Žalca in
s k l e n i l o :
Ustavno sodišče ne sprejme pobude in ne bo začelo postopka za oceno zakonitosti 1., 2., 3. in 8. alinee 16. člena in 17. člena odloka Skupščine občine Žalec o poslovnem času (Uradni list RS, št. 2/92).
O b r a z l o ž i t e v
Vinko Jug in drugi pobudniki iz Žalca vlagajo pobudo za oceno ustavnosti in zakonitosti v izreku tega sklepa navedenih določb odloka, s katerimi je predviden poslovni čas hotelskih in drugih restavracij, gostiln, bistrojev ter nočnih barov in drugih nočnih lokalov med drugim tudi po 22. uri (izpodbijane določbe 16. člena) in s katerimi so določeni primeri, v katerih so ti obrati lahko odprti tudi dalj časa oziroma vso noč (17. člen). Pobudniki menijo, da te določbe niso v skladu z 19. členom zakona o varstvu pred hrupom v naravnem in bivalnem okolju (Uradni list SRS, št. 15/76 in 29/86).
Pobuda ni utemeljena.
Po zakonu o varstvu pred hrupom v naravnem in bivalnem okolju, ki za zavarovano naravno in bivalno okolje šteje tudi okolje naselij in stanovanjskih hiš (3. člen) je v času med 22. uro in 6. uro naslednjega dne prepovedano opravljanje tistih del in dejavnosti, ki zaradi hrupa motijo nočni mir in počitek v naseljih in zaselkih (prvi odstavek 19. člena).
Obravnavani odlok okvirno ureja razporeditev, začetek in konec poslovnega časa, podjetja in samostojne obrtnike pa zavezuje, da pri konkretni določitvi poslovnega časa v svojih poslovnih enotah upoštevajo tudi potrebe potrošnikov in turizma ter da spoštujejo tudi predpise o javnem redu in miru. Zagotavljanje reda in mira v gostinskih prostorih namreč še posebej ureja tudi zakon o prekrških zoper javni red in mir (Uradni list SRS, št. 16/74, 42/86 in Uradni list RS, št. 8/90), ki odgovorno osebo v gostinskem obratu zavezuje, da mora ukreniti vse potrebno za vzdrževanje reda in mira v gostinskih prostorih (4. člen), kršitve teh obveznosti pa opredeljuje kot prekršek in zanj določa denarno kazen in tudi možnost izreka varnostnega ukrepa odvzema dovoljenja za opravljanje gostinske dejavnosti za določen čas (15. in 16. člen).
Hotelske in druge restavracije, gostilne in bistroji, nočni bari in drugi nočni lokali, katerih poslovni čas je določen z izpodbijanimi določbami odloka, opravljajo gostinsko dejavnost, ki jo zakon o gostinski dejavnosti (Uradni list SRS, št. 42/73 in 29/86) opredeljuje kot pripravo hrane in pijače, strežbo s hrano in pijačo ter sprejemanje gostov za prenočevanje (1. člen).
Ustavno sodišče ocenjuje, da navedena gostinska opravila niso take narave, da bi pri svojem normalnem izvrševanju povzročala hrup v smislu 2. člena zakona o varstvu pred hrupom v naravnem in bivalnem okolju in da jih zato tudi ni mogoče po 19. členu istega zakona šteti za dejavnost, ki zaradi hrupa moti nočni mir in počitek v naseljih in zaselkih. Zaradi tega razporeditev poslovnega časa gostinskih obratov na način, kot je določen v izpodbijanih določbah odloka, ni v neskladju s to zakonsko določbo.
V občini Žalec je v veljavi tudi odlok o javnem redu in miru ter o komunalni ureditvi (Uradni list RS, št. 2/92), ki prepoveduje povzročati hrup in ropot v bližini šole, druge javne ustanove ali stanovanjskega naselja ali na drug način motiti mir občanov.
Prepoveduje pa tudi uporabljati radijske ali televizijske aparate, glasbila ali druge naprave med 22. uro in 6. uro naslednjega dne, v večji kot sobni jakosti (6. in 8. točka 5. člena).
Ustavno sodišče je na podlagi 7. člena ustavnega zakona za izvedbo ustave Republike Slovenije in 2. alinee tretjega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo, kot je navedeno v izreku tega sklepa.
P r e d s e d n i k
dr. Peter Jambrek